የሚኒስትሮች ምክር ቤት በተለያዩ ረቂቅ ደንቦች ላይ ውሳኔ አሳለፈ
የሚኒስትሮች ምክር ቤት ትናንት ባካሄደው 35ኛ መደበኛ ስብሰባው በተለያዩ ረቂቅ ደንቦች ላይ ውሳኔ አሳልፏል።ምክር ቤቱ በዓለም ንግድ ድርጅት አባልነት፣ የአካባቢያዊ የንግድ ግንኙነትና ድርድር ጉዳዮች መመሪያ፣ በሲልካ ሳንድ ማዕድን ማምረት ፈቃድ ስምምነት ረቂቅ ደንብ ላይ ውሳኔ ማሳለፉን አስታውቋል። የዓለም የንግድ ድርጅት አባልነት እና የአካባቢያዊ የንግድ ግንኙነትና ድርድር ጉዳዮች መመሪያ ላይም መክሯል። በዚህም ሀገሪቷን ከዓለም አቀፍ ንግድ ተጠቃሚ ለማድረግና የዓለም አቀፍ የንግድ ድርጅት አባል ሂደትን በማስተባበር የአካባቢያው የንግድ ግንኙነቶችና ድርድሮች በተያዘላቸው ጊዜ እንዲጠናቀቁ የሚያስችል መሆኑም ተመልክቷል። በዚህም ግንኙነትና ድርድር በእውቀትና በክህሎት እንዲመራ መመሪያ ቀርቦና ማሻሻያዎች ታክሎበት ሥራ ላይ እንዲውል ምክር ቤቱ ወስኗል።ኒውኤራ ማይኒንግ ፒ.ኤል.ሲ ለተባለ የሀገር ውስጥ ኩባንያ በጉራጌ ዞን ሶዶ ወረዳ ልዩ ስሙ ኬላ ተብሎ በሚጠራ ስፍራ የሲልካ ማዕድን የማምረት ፈቃድ ስምምነት ሥራ ላይ እንዲውል ምክር ቤቱ ትናንት ውሳኔ አሳልፏል።በተጨማሪም የኢትዮጵያ ኤርፖርቶች ድርጅት በዘርፉ ተወዳዳሪና ፈጣን አገልግሎት መስጠት እንዲችል ከኢትዮጵያ አየር መንገድ ጋር ተናቦ መሥራት እንዳለበት ምክር ቤቱ አሳስቧል። የኤርፖርቶች ድርጅት በፋይናንስ አቅም፣ በሰው ኃይል ሥልጠና፣ በአደረጃጀት፣ በኢንፎርሜሽን ኮሙኒኬሽን ቴክኖሎጂ፣ በውስጥ አሰራር ከኢትዮጵያ አየር መንገድ ልምድ በመውሰድ የአገልግሎት አሰጣጡን ማሳለጥ እንዳለበት ምክር ቤቱ አሳስቧል።በተጨማሪም በመንገደኛ መስተንግዶ፣ በአፈጻጸም ሥራ አመራር እና ኮንትራት ማኔጅመንት ዘርፎች ከአየር መንገዱ ልምዶችን መውሰድ እንደሚገባም ምክር ቤቱ በመግለጫው አመልክቷል።ምክር ቤቱ ኢትዮጵያ ከተለያዩ ሀገራት ጋር ባደረገቻቸው አስር የሁለትዮሽ ስምምነቶች ላይም መክሯል።በዚህም በኢኮኖሚ፣ በሳይንስና ቴክኖሎጂ፣ በስታንዳርድ የባቡር ኔትወርክ ዝርጋታ አሰራርና አስተዳደር፣ በሞያሌ ድንበር ጣቢያ የጋራ ቁጥጥር ሥነ-ሥርዓት አገልግሎቶችና አስተዳደር ላይ ውሳኔ አሳልፏል።በተጨማሪም በአየርና በመንገደኞች ትራንስፖርት፣ በቱሪዝም ዘርፍ እና የጠቅላላ ትብብር ስምምነቶች ላይ ሀገሪቷ የሁለትዮሽ ግንኙነትና ትስስሩን ለማጠናከር እንደሚያስችል ታምኖበት ስምምነቶቹ እንዲፀድቁ ለሕዝብ ተወካዮች ምክር ቤት እንዲተላለፉ ወስኗል(ኢዜአ) ። 